**Kuvičok obojkový** (*Glaucidium brodiei*) je najmenší druh sovy v Ázii. Obýva pestrú paletu lesov Východnej Ázie (od horských a podhorských lesov mierneho pásma až subtrópy). Podľa Medzinárodnej únie na ochranu prírody a prírodných zdrojov kuvičok obojkový patrí medzi najmenej ohrozené druhy, populácia ale pravdepodobne klesá kvôli deštrukcii biotopov.

Opis
----

*Pozri aj: Glaucidium*
Meria iba 15 - 17 cm. Krídlo 80 - 101 cm, chvost 56 - 71 mm. Hmotnosť dvoch samcov bola 52 a 53 g, samica 63 g. Hlavu má sivohnedú s radmi drobných svetlých bielych a žltobielych škvrniek. Má výrazné svetlé obočie a bielu škvrnu na hrdle. Na zadnej časti hlavy má škvrny usporiadané tak, že vyzerajú ako oči (okcipitálna tvár). Základná farba vrchnej časti tela je buď sivohnedá alebo červenohnedá s výraznými svetlými a tmavými priečnymi čiarami, spodok je svetlý so škvrnami, hruď s priečnymi čiarkami. Chvost je tmavý, má úzke svetlé alebo červenkasté priečne prúžky. Dúhovka je citrónovožltá alebo zlatožltá, zobák zelenkavo-žltý, pri koreni tmavší, nohy a prsty bledozelenožlté až olivovo-šedé, pazúry tmavohnedé. Samec a samica sa navzájom zafarbením nelíšia, mláďatá sú iba tmavšie s hustejšími škvrnami. Samica je väčšia a ťažšia ako samec..

Hlas
----

Samec kuvička obojkového sa ozýva 4 slabičným opakovaným *wu wuwu wup, wu wuwu wup*, alebo *wü wüwü wüp* či *hü hü-hü hü*. Medzi prvou a štvrtou slabikou uplynie 0,5 alebo 0,8 sekundy. Spev začína ticho a postupne zosilňuje. Zo začiatku pôsobí dojmom, že hlas prichádza z veľkej diaľky a sťažuje tak lokalizáciu volajúceho jedinca.

Rozšírenie
----------

Kuvičok obojkový je stály vták, nemigruje. Svoju západnú hranicu rožšírenia dosahuje v Himalájach, v severnej oblasti Pakistanu. Východným smerom sa jeho areál rozprestiera cez Čínu až po ostrov Taiwan. Južným smerom siaha cez Malajziu na ostrovy Sumatra a Borneo.

Biotop
------

Kuvičok obojkový je lesný druh sovy, žije v ihličnatých a zmiešaných lesoch s dubom, rododendrónom a jedľou. Vyžaduje staré stromy s dutinami, kde hniezdi ale aj otvorený priestor v lese, rozvoľnené okraje s krovinami, krovinaté lesy, prieseky a vyťažené plochy. Na týchto miestach loví. 

Najnižšie zaznamenané nadmorské výšky sú 600 m n. m. alebo 700 m n. m. v Číne, zvyčajne od 1350 - 2 750 m n. m. (3 000 m n. m.).

Spôsob života
-------------

Kuvičok obojkový je aktívny najmä cez deň a za šera. Často ho možno nájsť sedieť na riedko olistených konároch vysokých stromoch v lese, loví aj volá uprostred dňa za plného svetla. V porovnaní s inými druhmi sov je veľmi málo aktívny v noci. Lieta striedaním kĺzavého letu s intenzívnym letom za silného mávania krídlami.

Na imitáciu reaguje aktívne. Drobné spevavce na neho neustále cez deň reagujú, približujú sa a varovnými hlasmi sa ho snažia zahnať. 

*Pozri aj:* sekciu *Správanie* u kuvička vrabčieho, z viacerých pohľadov sa neho podobá.

### Hniezdenie

Hniezdi v podhorských a horských lesoch v dutinách stromov, prirodzených alebo vysekaných ďatlovitými, napríklad barbetovité (*Megalaimidae*), od 2 - 10 m výšky v pňoch stromov. Často to bývajú veľmi práchnivé pne volne stojace v lese alebo na čistine. Najčastejšie znášajú 3 - 5, často 4 biele okrúhle vajíčka (29 x 24 mm).

Potrava
-------

Živia sa najmä drobnými vtákmi, okrem toho aj hlodavcami, jaštericami, cikádami, rovnokrídlovcami, chrobákmi a iným väčším hmyzom. Vzhľadom ku jeho drobnej postave je to odvážny lovec, uloví vtáky rovnakej veľkosti ako je on sám. Korisť drží v pazúroch, odnáša ju na vyššie položené miesto a trhá ju zobákom.

Taxonómia a poddruhy
--------------------

Prvý ho taxonomicky zaradil Burton v roku 1836 ako *Noctua Brodiei*. Na základe molekulárnej analýzy mitochondriálnej DNA bol potvrdený užší vzťah s druhmi kuvičok džungľový (*Glaucidium radiatum*) a kuvičok jarabý (*Glaucidium cuculoides*). Tieto druhy zaraďujú autori König a Weick do rodu *Taenioglaux*.

Rozlišujú sa 4 poddruhy:

*Glaucidium brodiei brodiei'* (Burton, 1836). Nominátna rasa. Poddruh *tubiger* rozšírený od Thajska do južnej Číny a poddruh *garoense* z Ásamu, sú považované za synonymá.

*Glaucidium brodiei pardalotum* (Swinhoe, 1863). Taiwan, krídlo 89 - 91 mm, chvost 63.5 mm.

*Glaucidium brodiei sylvaticum* (Bonaparte, 1850). Sumatra, krídlo 95 mm, chvost 53 mm; druh *G. b. peritum* popísaný na Sumatre je synonymum.

*Glaucidium brodiei borneense* (Sharpe, 1893). Borneo, merania nie sú k dispozícii.

Galéria
-------

* 
* Dobre pozorovateľné drobné škvrnky na tmavom pozadíDobre pozorovateľné drobné škvrnky na tmavom pozadí
* Na fotografii je dobre vidieť zadnú "okcipitálna tvár"Na fotografii je dobre vidieť zadnú "okcipitálna tvár"
*

Referencie
----------

1. 1 2  IUCN Red list 2020.2. Prístup 02. novembra 2020
2. ↑  KOVALIK, Peter, et al. *Slovenské mená vtákov* [online]. Bratislava: SOS/BirdLife Slovensko, 2010 (2016, 2018), rev. 2018-02-25, [cit. 2018-11-27]. Dostupné online.
3. 1 2 3 4 5 6 7 8 9 10 11 12 13 14 15 16 17 18 19  KÖNIG, Claus; WEICK, Friedhelm. *Owls of the World*. [s.l.] : A&C Black, 2008. 528 s. ISBN 978-0-7136-6548-2. Kapitola Collared Owlet, s. 394 - 395.
4. 1 2   *Holt, D.W. Berkley, R. Deppe, C. Enríquez Rocha, P. Petersen, J.L. Rangel Salazar, J.L. Segars, K.P. Wood, K.L. & Marks, J.S. (2018). Collared Owlet (Glaucidium brodiei). In: del Hoyo, J. Elliott, A. Sargatal, J. Christie, D.A. & de Juana, E. (eds.). Handbook of the Birds of the World Alive.* [online]. Lynx Edicions, Barcelona. [cit. 2018-11-27]. Dostupné online. (En)
5. 1 2  LEWIS, Deane. *Collared Owlet ~ Glaucidium brodiei* [online]. owlpages.com, [cit. 2018-11-27]. Dostupné online. (En)
6. 1 2 3 4 5  BURTON, John A.. *Owls of the world: their evolution, structure and ecology*. [s.l.] : Peter Lowe, 1992. Dostupné online.
7. ↑   *Kuvičok obojkový Glaucidium brodiei (Burton, E, 1836) - Avibase* [online]. avibase.bsc-eoc.org, [cit. 2018-11-28]. Dostupné online.
8. ↑   *Xiaonan Sun, Wenliang Zhou, Zhonglou Sun, Lifu Qian, Yanan Zhang, Tao Pan & Baowei Zhang (2016) The complete mitochondrial genome of Glaucidium brodiei (Strigiformes: Strigidae), Mitochondrial DNA Part A, 27:4, 2508-2509, DOI: 10.3109/19401736.2015.1036252* [online]. tandfonline.com, [cit. 2018-11-28]. Dostupné online. (En)
9. ↑   *Glaucidium brodiei* [online]. Integrovaný taxonomický informační systém (Integrated Taxonomic Information System – ITIS), [cit. 2018-11-29]. Dostupné online. (En)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Kuvičok obojkový**
* Spolupracuj na Wikidruhoch Wikidruhy ponúkajú informácie na tému **Kuvičok obojkový**

Externé odkazy
--------------

* Hlas kuvička obojkového na xeno-canto zoznam nahrávok bez mapy (rýchlejšie) alebo zoznam nahrávok s mapou. (po anglicky)
* Videá, fotografie a nahrávky zvukov o *Glaucidium brodiei* na stránke eBird - Cornell Lab of Ornithology - Macaulay Library a podrobné informácie o *Glaucidium brodiei* na stránke Birds of the World - Cornell Lab of Ornithology (v roku 2020 došlo k spojeniu s obsahom HBW online aj IBC, kompletný obsah je prístupný po registrácii)